CELEX: 
Language: el
Date: 2019-03-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 389/2013 όσον αφορά την τεχνική εφαρμογή της δεύτερης περιόδου δεσμεύσεων του πρωτοκόλλου του Κιότο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το ενωσιακό μητρώο καταρτίστηκε δυνάμει του κανονισμού (ΕΕ) αριθ. 389/2013 της Επιτροπής
                  1
                (κανονισμός για το μητρώο). Πρέπει να προσαρμοστεί στο νέο νομικό πλαίσιο για την τέταρτη περίοδο εμπορίας του συστήματος εμπορίας δικαιωμάτων εκπομπής της ΕΕ (ΣΕΔΕ της ΕΕ) (2021-2030). Ο κανονισμός (ΕΕ) 2017/2392
                  2
                και η οδηγία (ΕΕ) 2018/410
                  3
                τροποποιούν την οδηγία ΣΕΔΕ
                  4
               , η οποία είναι η πρώτη νομική βάση του κανονισμού για το μητρώο. Οι αλλαγές αυτές πρέπει να αντικατοπτρίζονται στους κανόνες που διέπουν το ενωσιακό μητρώο. Ως εκ τούτου, ο νέος κανονισμός για το μητρώο θα εγκριθεί ως χωριστή κατ’ εξουσιοδότηση πράξη.
            
            
               Ωστόσο, η εκπλήρωση των απαιτήσεων για τη δεύτερη περίοδο δεσμεύσεων του πρωτοκόλλου του Κιότο θα εξακολουθήσει να διέπεται από τις διατάξεις του κανονισμού (ΕΕ) αριθ. 389/2013. Οι εν λόγω υφιστάμενοι κανόνες απαιτούν περαιτέρω προσαρμογή. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 27 Μαρτίου 2018 η Επιτροπή συγκρότησε την ομάδα εμπειρογνωμόνων για την πολιτική σχετικά με την κλιματική αλλαγή. Για την εκπόνηση του παρόντος κατ’ εξουσιοδότηση κανονισμού, διεξήχθησαν συνεδριάσεις της ομάδας εμπειρογνωμόνων για την πολιτική σχετικά με την κλιματική αλλαγή στις 3 Απριλίου 2018, 18 Μαΐου 2018, 11-12 Ιουνίου 2018 και 3 Ιουλίου 2018.
            
            
               Τα έγγραφα σχετικά με τις συνεδριάσεις αυτές διαβιβάστηκαν ταυτόχρονα στο Ευρωπαϊκό Κοινοβούλιο και το Συμβούλιο, όπως προβλέπεται στην κοινή αντίληψη για τις κατ’ εξουσιοδότηση πράξεις, η οποία προσαρτάται στη διοργανική συμφωνία για τη βελτίωση του νομοθετικού έργου
                  5
               . Οι παρατηρήσεις που διατυπώθηκαν από την ομάδα εμπειρογνωμόνων ελήφθησαν υπόψη κατά την εκπόνηση του σχεδίου του κατ’ εξουσιοδότηση κανονισμού. 
            
            
               Εκτός αυτού, διαδικτυακές παρατηρήσεις σχετικά με το κείμενο του κατ’ εξουσιοδότηση κανονισμού συγκεντρώθηκαν στη διαδικτυακή πύλη για τη βελτίωση της νομοθεσίας επί διάστημα τεσσάρων εβδομάδων, από τις 9 Ιανουαρίου έως τις 6 Φεβρουαρίου 2019. Κατά τη διάρκεια αυτής της περιόδου, δεν υποβλήθηκαν παρατηρήσεις επί του εν λόγω σχεδίου κειμένου.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με τον κατ’ εξουσιοδότηση κανονισμό (EE) 2015/1844 της Επιτροπής
                  6
                προστέθηκαν κανόνες στον κανονισμό για το μητρώο όσον αφορά την εφαρμογή της δεύτερης περιόδου δέσμευσης του πρωτοκόλλου του Κιότο. Ωστόσο, ο εν λόγω κανονισμός δεν περιείχε κανόνες σχετικά με την εκκαθάριση που προβλέπεται στο τέλος της δεύτερης περιόδου δέσμευσης με χώρες που δεν συμμετέχουν στην από κοινού εκπλήρωση. Οι κανόνες αυτοί πρέπει να συμπεριληφθούν στον κανονισμό (ΕΕ) αριθ. 389/2013 και η εφαρμογή τους πρέπει να συνδέεται με την έναρξη ισχύος της τροποποίησης της Ντόχα.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.3.2019
            
            
               για την τροποποίηση του κανονισμού (ΕΕ) αριθ. 389/2013 όσον αφορά την τεχνική εφαρμογή της δεύτερης περιόδου δεσμεύσεων του πρωτοκόλλου του Κιότο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ
                  7
               , και ιδίως το άρθρο 10 παράγραφος 6, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 19 παράγραφος 1 της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου
                  8
               , όλα τα δικαιώματα που εκχωρούνται από την 1η Ιανουαρίου 2012 και έπειτα τηρούνται σε ενωσιακό μητρώο. Αυτό το ενωσιακό μητρώο καταρτίστηκε αρχικά δυνάμει του κανονισμού (ΕΕ) αριθ. 920/2010 της Επιτροπής
                  9
               .
            
         
         
            
               (2)Ο κανονισμός (ΕΕ) αριθ. 389/2013 της Επιτροπής
                  10
                κατάργησε τον κανονισμό (ΕΕ) αριθ. 920/2010 και όρισε γενικές και επιχειρησιακές απαιτήσεις, καθώς και απαιτήσεις συντήρησης, όσον αφορά το ενωσιακό μητρώο για την περίοδο εμπορίας από την 1η Ιανουαρίου 2013 και τις επόμενες, το ανεξάρτητο ημερολόγιο συναλλαγών που προβλέπεται στο άρθρο 20 παράγραφος 1 της οδηγίας 2003/87/ΕΚ και τα μητρώα που προβλέπονται στο άρθρο 6 της απόφασης αριθ. 280/2004/EΚ του Ευρωπαϊκού Κοινοβουλίου και του Συμβουλίου
                  11
               .
            
            
               (3)Το άρθρο 10 παράγραφος 1 του κανονισμού (ΕΕ) αριθ. 525/2013 προβλέπει τη δημιουργία μητρώων για την εκπλήρωση των υποχρεώσεων που απορρέουν από το πρωτόκολλο του Κιότο. Ο κανονισμός (ΕΕ) αριθ. 389/2013 διέπει επίσης τη λειτουργία των εν λόγω μητρώων.
            
            
               (4)Η διάσκεψη των συμβαλλομένων μερών της σύμβασης-πλαισίου των Ηνωμένων Εθνών για την κλιματική αλλαγή, που επέχει θέση συνόδου των συμβαλλομένων μερών στο πρωτόκολλο του Κιότο, ενέκρινε την τροποποίηση της Ντόχα, για τη θέσπιση μιας δεύτερης περιόδου δεσμεύσεων βάσει του πρωτοκόλλου του Κιότο, η οποία αρχίζει την 1η Ιανουαρίου 2013 και λήγει στις 31 Δεκεμβρίου 2020 («η τροποποίηση της Ντόχα»). Η Ένωση ενέκρινε την τροποποίηση της Ντόχα με την απόφαση (ΕΕ) 2015/1339 του Συμβουλίου
                  12
               . Η τροποποίηση της Ντόχα στο Πρωτόκολλο του Κιότο θα πρέπει να εκτελείται στο ενωσιακό μητρώο και στα εθνικά μητρώα του Πρωτοκόλλου του Κιότο. Ωστόσο, οι σχετικές διατάξεις θα πρέπει να εφαρμόζονται μόνο από την ημερομηνία έναρξης ισχύος της τροποποίησης της Ντόχα στο πρωτόκολλο του Κιότο. 
            
            
               (5)Η Νορβηγία και το Λιχτενστάιν συμμετέχουν στο σύστημα εμπορίας δικαιωμάτων εκπομπής της ΕΕ που θεσπίστηκε με την οδηγία 2003/87/ΕΚ, αλλά δεν είναι μέρη της συμφωνίας για την από κοινού εκπλήρωση
                  13
                κατά τη δεύτερη περίοδο δεσμεύσεων του πρωτοκόλλου του Κιότο. Ως εκ τούτου, θα πρέπει να θεσπιστεί ειδική διαδικασία εκκαθάρισης στο τέλος της δεύτερης περιόδου δεσμεύσεων, όπως προβλέπεται στο άρθρο 10 παράγραφος 6 του κανονισμού (ΕΕ) αριθ. 525/2013.
            
            
               (6)Όλες οι λειτουργίες που απαιτούνται για την τρίτη περίοδο εμπορίας του συστήματος εμπορίας δικαιωμάτων εκπομπής της ΕΕ μεταξύ 2013 και 2020 θα πρέπει να ολοκληρωθούν σύμφωνα με τους κανόνες που ορίζονται στον κανονισμό (ΕΕ) αριθ. 389/2013. Επειδή η οδηγία 2003/87/ΕΚ επέτρεπε τη χρήση διεθνών πιστωτικών μορίων που προκύπτουν δυνάμει του πρωτοκόλλου του Κιότο, ο εν λόγω κανονισμός θα εξακολουθήσει να εφαρμόζεται στις λειτουργίες αυτές έως την 1η Ιουλίου 2023, ημερομηνία κατά την οποία λήγει η συμπληρωματική περίοδος για την τήρηση των δεσμεύσεων στο πλαίσιο της δεύτερης περιόδου δεσμεύσεων του πρωτοκόλλου του Κιότο. Προκειμένου να εξασφαλιστεί σαφήνεια σχετικά με τους κανόνες που ισχύουν για όλες τις λειτουργίες που σχετίζονται με την τρίτη περίοδο εμπορίας σύμφωνα με την οδηγία 2003/87/ΕΚ, όπως τροποποιήθηκε από την οδηγία 2009/29/ΕΚ, αφενός, και τους κανόνες που εφαρμόζονται σε όλες τις λειτουργίες που σχετίζονται με την τέταρτη περίοδο εμπορίας σύμφωνα με την οδηγία 2003/87/ΕΚ, όπως τροποποιήθηκε από την οδηγία (ΕΕ) 2018/410, αφετέρου, το πεδίο εφαρμογής εκείνων των διατάξεων του κανονισμού (ΕΕ) αριθ. 389/2013 οι οποίες εξακολουθούν να εφαρμόζονται μετά την έναρξη ισχύος του παρόντος κανονισμού, για τις λειτουργίες που συνδέονται με την τρίτη περίοδο εμπορίας, θα περιορίζεται στον σκοπό αυτό,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στον κανονισμό (ΕΕ) αριθ. 389/2013 παρεμβάλλεται το ακόλουθο άρθρο 73η:
            
            
               «Άρθρο 73η
            
            
               Διαδικασία εκκαθάρισης για τις χώρες που δεν είναι μέρη συμφωνίας για την από κοινού εκπλήρωση
            
            
               1. Εντός 6 μηνών από την ολοκλήρωση της περιόδου εμπορίας 2013-2020, ο κεντρικός διαχειριστής υπολογίζει την τιμή εκκαθάρισης για τις χώρες που δεν είναι μέρη συμφωνίας για την από κοινού εκπλήρωση, αφαιρώντας το ποσό που ισούται με τα δικαιώματα στο ΣΕΔΕ της ΕΕ, όπως αυτά προκύπτουν από την ένταξη της οικείας χώρας στο ΣΕΔΕ της ΕΕ για την περίοδο εμπορίας 2013-2020, από το συνολικό ποσό των γενικών δικαιωμάτων που παραδόθηκαν από φορείς εκμετάλλευσης, τα οποία διαχειρίζεται ο εθνικός διαχειριστής της οικείας χώρας, για την περίοδο 2013-2020. 
            
            
               2. Ο κεντρικός διαχειριστής κοινοποιεί στους εθνικούς διαχειριστές το αποτέλεσμα του υπολογισμού σύμφωνα με την παράγραφο 1.
            
            
               3. Εντός 5 εργάσιμων ημερών από την κοινοποίηση που ορίζεται στην παράγραφο 2, ο κεντρικός διαχειριστής μεταφέρει ποσό AAU ίσο με την τιμή εκκαθάρισης, η οποία υπολογίζεται σύμφωνα με την παράγραφο 1, από τον κεντρικό λογαριασμό εκκαθάρισης του ΣΕΔΕ εντός του ενωσιακού μητρώου σε λογαριασμό αποθέματος συμβαλλόμενου μέρους KP εντός του μητρώου KP κάθε χώρας με θετική τιμή εκκαθάρισης.
            
            
               4. Εντός 5 εργάσιμων ημερών από την κοινοποίηση που αναφέρεται στην παράγραφο 2, κάθε διαχειριστής μητρώου KP του οποίου η χώρα έχει αρνητική τιμή εκκαθάρισης μεταφέρει ποσό AAU ίσο με το θετικό ισοδύναμο της τιμής εκκαθάρισης, η οποία υπολογίζεται σύμφωνα με την παράγραφο 1, στον κεντρικό λογαριασμό εκκαθάρισης του ΣΕΔΕ εντός του ενωσιακού μητρώου.
            
            
               5. Ο οικείος εθνικός διαχειριστής ή ο κεντρικός διαχειριστής, πριν να πραγματοποιήσει τη μεταφορά που αναφέρεται στις παραγράφους 3 και 4 του παρόντος άρθρου, μεταφέρει πρώτα αριθμό AAU που απαιτούνται για την ικανοποίηση του μέρους των εσόδων που εφαρμόζεται στις πρώτες διεθνείς μεταφορές AAU, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013.
            
            
               6. Εντός 6 μηνών από την ολοκλήρωση της περιόδου εμπορίας 2013-2020, ο κεντρικός διαχειριστής υπολογίζει την τιμή εκκαθάρισης για τις χώρες που δεν είναι μέρη συμφωνίας για την από κοινού εκπλήρωση, αφαιρώντας το ποσό που ισούται με τις επαληθευμένες εκπομπές από φορείς εκμετάλλευσης αεροσκαφών, όπως αυτές έχουν καταγραφεί στο εθνικό μητρώο βάσει της UNFCCC της οικείας χώρας, από το συνολικό ποσό των γενικών δικαιωμάτων που παραδόθηκαν από φορείς εκμετάλλευσης αεροσκαφών, τα οποία διαχειρίζεται ο εθνικός διαχειριστής της οικείας χώρας, για την περίοδο 2013-2020.
            
            
               7. Ο κεντρικός διαχειριστής κοινοποιεί στους εθνικούς διαχειριστές το αποτέλεσμα του υπολογισμού σύμφωνα με την παράγραφο 6.
            
            
               8. Εντός 5 εργάσιμων ημερών από την κοινοποίηση δυνάμει της παραγράφου 7, κάθε διαχειριστής μητρώου KP του οποίου η χώρα έχει θετική τιμή εκκαθάρισης μεταφέρει ποσό AAU ίσο με την τιμή εκκαθάρισης, η οποία υπολογίζεται σύμφωνα με την παράγραφο 6, στον κεντρικό λογαριασμό εκκαθάρισης του ΣΕΔΕ εντός του ενωσιακού μητρώου.
            
            
               9. Εντός 5 εργάσιμων ημερών από την κοινοποίηση δυνάμει της παραγράφου 7, ο κεντρικός διαχειριστής μεταφέρει ποσό AAU ίσο με το θετικό ισοδύναμο της τιμής εκκαθάρισης, η οποία υπολογίζεται σύμφωνα με την παράγραφο 6, από τον κεντρικό λογαριασμό εκκαθάρισης του ΣΕΔΕ εντός του ενωσιακού μητρώου σε λογαριασμό αποθέματος συμβαλλόμενου μέρους KP εντός του μητρώου KP κάθε χώρας με αρνητική τιμή εκκαθάρισης.
            
            
               10. Ο οικείος εθνικός διαχειριστής ή ο κεντρικός διαχειριστής, πριν να πραγματοποιήσει τη μεταφορά που αναφέρεται στις παραγράφους 8 και 9 του παρόντος άρθρου, μεταφέρει πρώτα αριθμό AAU που απαιτούνται για την ικανοποίηση του μέρους των εσόδων που εφαρμόζεται στις πρώτες διεθνείς μεταφορές AAU, σύμφωνα με το άρθρο 10 παράγραφος 1 του κανονισμού (ΕΕ) αριθ. 525/2013.»
            
         
         
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την ημερομηνία δημοσίευσης από την Επιτροπή στην Επίσημη Εφημερίδα της Ευρωπαϊκής Ένωσης ανακοίνωσης σχετικά με την έναρξη ισχύος της τροποποίησης της Ντόχα στο πρωτόκολλο του Κιότο.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.3.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).
               
               
                  
                     (2)
                  
                        Κανονισμός (ΕΕ) 2017/2392 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση της οδηγίας 2003/87/ΕΚ για τη συνέχιση των ισχυόντων περιορισμών του πεδίου εφαρμογής για τις αεροπορικές δραστηριότητες και για την προετοιμασία για την εφαρμογή ενός παγκόσμιου αγορακεντρικού μέτρου από το 2021 (ΕΕ L 350 της 29.12.2017, σ. 7).
               
               
                  
                     (3)
                  
                        Οδηγία (ΕΕ) 2018/410 του Ευρωπαϊκού Κοινοβουλίου και του Συμβουλίου, της 14ης Μαρτίου 2018, για την τροποποίηση της οδηγίας 2003/87/ΕΚ με σκοπό την ενίσχυση οικονομικά αποδοτικών μειώσεων των εκπομπών και την προώθηση επενδύσεων χαμηλών ανθρακούχων εκπομπών και της απόφασης (ΕΕ) 2015/1814 (ΕΕ L 76 της 19.3.2018, σ. 3).
               
               
                  
                     (4)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
               
               
                  
                     (5)
                  
                        Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής, της 13ης Απριλίου 2016, για τη βελτίωση του νομοθετικού έργου (ΕΕ L 123 της 12.5.2016, σ. 1).
               
               
                  
                     (6)
                  
                        Κατ’ εξουσιοδότηση κανονισμός (ΕΕ) 2015/1844 της Επιτροπής, της 13ης Ιουλίου 2015, για την τροποποίηση του κανονισμού (ΕΕ) αριθ. 389/2013 όσον αφορά την τεχνική εφαρμογή του πρωτοκόλλου του Κιότο μετά το 2012 (ΕΕ L 268 της 15.10.2015, σ. 1).
               
               
                  
                     (7)
                  
                        ΕΕ L 165 της 18.6.2013, σ. 13.
               
               
                  
                     (8)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
               
               
                  
                     (9)
                  
                        Κανονισμός (ΕΚ) αριθ. 920/2010 της Επιτροπής, της 7ης Οκτωβρίου 2010, σχετικά με τυποποιημένο και ασφαλές σύστημα μητρώων δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και της απόφασης αριθ. 280/2004/ΕΚ του Ευρωπαϊκού Κοινοβουλίου και του Συμβουλίου (ΕΕ L 270 της 14.10.2010, σ. 1).
               
               
                  
                     (10)
                  
                        Κανονισμός (ΕΕ) αριθ. 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ L 122 της 3.5.2013, σ. 1).
               
               
                  
                     (11)
                  
                        Απόφαση αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (ΕΕ L 49 της 19.2.2004, σ. 1).
               
               
                  
                     (12)
                  
                        Απόφαση (ΕΕ) 2015/1339 του Συμβουλίου, της 13ης Ιουλίου 2015, σχετικά με τη σύναψη, εξ ονόματος της Ευρωπαϊκής Ένωσης, της τροποποίησης της Ντόχα στο πρωτόκολλο του Κιότο στη σύμβαση-πλαίσιο των Ηνωμένων Εθνών για την αλλαγή του κλίματος και την από κοινού εκπλήρωση των σχετικών υποχρεώσεων (ΕΕ L 207 της 4.8.2015, σ. 1).
               
               
                  
                     (13)
                  
                        Απόφαση (EE) 2015/1340 του Συμβουλίου, της 13ης Ιουλίου 2015, για τη σύναψη, εξ ονόματος της Ευρωπαϊκής Ένωσης, συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχει αναλάβει η Ευρωπαϊκή Ένωση, τα κράτη μέλη της και η Ισλανδία στη δεύτερη περίοδο δέσμευσης του Πρωτοκόλλου του Κιότο στη σύμβαση-πλαίσιο των Ηνωμένων Εθνών για τις κλιματικές μεταβολές (ΕΕ L 207 της 4.8.2015, σ. 15).